አርሶ አደሮች እና ከተሜው ስለ ምርጫው ተስፋም ሥጋታቸውን ተናገሩ፡፡
ባሕር ዳር፡- ጥር 15/2012ዓ.ም (አብመድ) ከሀገራዊ ምርጫው አስቀድሞ መሥተካከል ላለባቸው መሠረታዊ ጉዳዮች መንግሥት ትኩረት እንዲሰጥ አስተያዬት ሰጪዎች ጠየቁ፡፡የኢትዮጵያ ምርጫ ቦርድ በወርሃ ነሃሴ ጠቅላላ ምርጫ ለማካሄድ ዝግጅት እያደረገ መሆኑን በጊዜያዊ መርሃ ግብሩ ማሳወቁ ይታወሳል፡፡ ምርጫው ይዟቸው ሊመጣ የሚችሉ መልካም እድሎች እና ሊኖሩ በሚችሉ ተያያዥ ችግሮች ዙሪያ አብመድ የተለያዩ የኅብረተሰብ ክፍሎችን አነጋግሯል፡፡ በባሕር ዳር ዙሪያ ወረዳ ደቅ ደሴት ነዋሪው አርሶ አደር ሀይማኖት አረጋ ስለ ሃገራዊ ምርጫው ሁለት አይነት ሀሳብ አላቸው፡፡ ካለፉት ምርጫዎች ልምዳቸው በመነሳትም አዎንታዊ ጎኑ ሊያመዝን እንደሚችል ተናግረዋል፡፡የሕዝብ እሮሮና የመልማት ብሶት በምርጫ ወቅት ትኩረት ሲያገኙ መመልከታቸውን ነው በማሳያነት ያቀረቡት፡፡ እርሳቸው በሚኖሩበት አካባቢ ባለፈው የምርጫ ዘመን የተተከሉ የኤሌክትሪክ ምሰሶዎች አገልግሎት ሳይሰጡ መቆማቸውን ጠቅሰው የአካባቢው ሰዎች በቅርቡ ይካሄዳል ተብሎ በሚጠበቀው ምርጫ “ኤሌክትሪክ ሃይል ይዘረጋልናል” ብለው እንደሚጠብቁ ነው አርሶ አደሩ የተናገሩት፡፡ ምርጫው ቢካሄድ ሕዝብ የሚያነሳቸው ጥያቄዎች መልስ ሊያገኙ እንደሚችሉም እምነታቸውን ተናግረዋል፡፡በሌላ በኩል ደግሞ የሰዎች ዕለታዊ እንቅስቃሴ አደጋ ውስጥ ስለወደቀና መንግሥት የህግ የበላይነትን ለማስከበር ስለተሳነው ምርጫ የችግሩ መውጫ ነው የሚል ሀሳብ አላቸው፤ አርሶ አደር ሀይማኖት፡፡ በመሆኑም ምርጫው በተያዘለት ጊዜ ቢካሄድ በሕዝብ ይሁንታን አግኝቶ የሚዋቀረው መንግስት የሕዝቡን ደኅንነት፣ ማኅበራዊና ኢኮኖሚ ተጠቃሚነት ለማረጋገጥ የሚያስችል አቅም እንደንደሚያገኝ ተናግረዋል፡፡ በየጊዜው የሚታየውን ማፈናቀል፣ ግድያ፣ አፈና እና ሌሎች ለሀገሪቱ እንግዳ ድርጊቶችን ነው አርሶ አደሩ ለሥርዓት መጥፋቱ በማሳያነት ያነሷቸው፡፡